b'\n_START_ARTICLE_\nCol\xc2\xb7lecci\xc3\xb3 de minerals\n_START_PARAGRAPH_\nLes col\xc2\xb7leccions de minerals estan creades normalment per mineralogistes o ge\xc3\xb2legs, i classifiquen els minerals atenent a diversos criteris triats pel propietari de la col\xc2\xb7lecci\xc3\xb3. _NEWLINE_Els minerals poden ser guardats en capses o organitzadors, o b\xc3\xa9 exposats en vitrines o prestatges, sempre acompanyats d\'una fitxa t\xc3\xa8cnica on hi guarden diverses dades de de l\'exemplar com ara nom, color, lloc on s\'ha trobat, mides... o b\xc3\xa9 d\'\xc3\xban n\xc3\xbamero identificatiu \xc3\xbanic per accedir a totes les dades emmagatzemades en suport f\xc3\xadsic o digital._NEWLINE_Per extensi\xc3\xb3, el col\xc2\xb7leccionisme de minerals \xc3\xa9s l\'afici\xc3\xb3 de recollir de forma sistem\xc3\xa0tica, identificar i exposar mostres de minerals.\n_START_SECTION_\nHist\xc3\xb2ria\n_START_PARAGRAPH_\nEn general es considera que el "pare de la mineralogia" va ser Georgius Agricola (1494-1555), un \xc3\xa0vid col\xc2\xb7leccionista de minerals. Va escriure diversos llibres, entre ells dos de gran import\xc3\xa0ncia: De Re Metallica, un primerenc tractat sobre la mineria, i De Natura Fossilium (1546) un llibre de text modern sobre la mineralogia. Un altre fam\xc3\xb3s col\xc2\xb7leccionista de minerals del segle XVI va ser l\'Emperador Rudolf II (1552-1612) que va construir una gran col\xc2\xb7lecci\xc3\xb3 de minerals.\n_START_SECTION_\nTipus de col\xc2\xb7leccions\n_START_PARAGRAPH_\nEls col\xc2\xb7leccionistes sovint especialitzen les seves col\xc2\xb7leccions, dedicant els seus esfor\xc3\xa7os a la recollida de minerals d\'un tipus determinat. Per exemple, es poden interessar per les propietats qu\xc3\xadmiques dels minerals: sulfurs, sulfats o silicats, o b\xc3\xa9 per minerals d\'una determinada localitzaci\xc3\xb3 geogr\xc3\xa0fica, com podrien ser els minerals d\'una determinada regi\xc3\xb3, o b\xc3\xa9 minerals amb caracter\xc3\xadstiques determinades, com ara els minerals fluorescents.\n_START_SECTION_\nCriteri d\'ordenaci\xc3\xb3 de la col\xc2\xb7lecci\xc3\xb3\n_START_PARAGRAPH_\nLa major part de les col\xc2\xb7leccions segueixen esquemes similars a les classificacions minerals, d\'acord amb els diversos criteris possibles (qu\xc3\xadmics, estructurals, geoqu\xc3\xadmics, geogr\xc3\xa0fics, mixtes...). En algunes ocasions les col\xc2\xb7leccions consten d\'exemplars d\'una sola esp\xc3\xa8cie (de diversos h\xc3\xa0bits o proced\xc3\xa8ncies) o d\'esp\xc3\xa8cies d\'una classe (sulfurs, sulfats, carbonats, etc.). Altres vegades s\'at\xc3\xa9n a criteris est\xc3\xa8tics o d\'aprofitament de l\'espai. La forma d\'exposar la col\xc2\xb7lecci\xc3\xb3 dep\xc3\xa8n essencialment de l\'espai disponible. Les col\xc2\xb7leccions privades acostumen a ser petites i ocupen espais redu\xc3\xafts.\n_START_SECTION_\nCol\xc2\xb7leccions a Catalunya\n_START_PARAGRAPH_\nLa Col\xc2\xb7lecci\xc3\xb3 Folch va ser reconeguda entre els anys 1960-1980 (Burchard, 1980) com una de les millors col\xc2\xb7leccions de minerals privades del m\xc3\xb3n. La seva grand\xc3\xa0ria (m\xc3\xa9s de 15.000 exemplars), la qualitat de les peces, el gran nombre d\'exemplars cl\xc3\xa0ssics, ja impossibles d\'aconseguir avui en dia, aix\xc3\xad com l\'estil de la col\xc2\xb7lecci\xc3\xb3, que sorprenentment \xc3\xa9s molt "modern", l\'han fet mundialment famosa.'